Eva Laufey skellti sér á námskeið hjá Le Cordon Bleu . Myndir / Úr einkasafni „ Þetta ár hefur verið ótrúlega sérstakt og mikið búið að vera í gangi , ég tók þess vegna ákvörðun að gera eitthvað sérstaklega fyrir mig vegna þess að ég fann þörf til þess að læra eitthvað nýtt , “ segir Eva Laufey Kjaran Hermannsdóttir í samtali við Vísi . Hún fór í vetur námskeið í Le Cordon Bleu í Lundúnum . „ Þetta er ein besta ákvörðun sem ég hef tekið held ég bara . Ég fór í nokkur skipti út og fór á sérstakt baksturs - og eftirrétta námskeið þar sem áherslan var lögð á tæknina á bakvið réttina . Ég naut hverrar mínútu og þetta var alveg geggjað , ég kann auðvitað ýmislegt en hef aldrei lært tæknina á bakvið til dæmis af hverju maður býr til grunndeig fyrir bökur og af hverju svampbotnar eru svona og svona . . þannig ég lærð alveg helling sem mun nýtast mér . Svo var það bara frábært tækifæri að fara ein út , fara á veitingastaði , fá innblástur , horfa á fólk og einfaldlega njóta þess að vera til . Ég var skælbrosandi alla ferðina og hlakka til að fara aftur . “ Eva Laufey var að senda frá sér sína þriðju bók , Í eldhúsi Evu , og segir hún að það sé hægt að lýsa henni sem bókinni með notagildið . „ Ég lagði mig fram að velja uppskriftir sem hafa komið sér vel fyrir mig í gegnum árum , uppskriftir sem ég hef gert aftur og aftur . Það skiptir mig miklu máli að uppskriftirnar séu einfaldar og þokkalega auðveldar þannig að allir ættu að geta leikið þær eftir , sömuleiðis er mikilvægt fyrir mitt leyti að það uppskriftirnar séu þess eðlis að þú þurfir ekki þúsund krydd eða hráefni sem þú átt alla jafna ekki til . Aðgengilegar og þægilegar uppskriftir fyrst og fremst . “ Eva Laufey segir að þessi bók sé fyrir þá sem eru að taka sín fyrstu skref í eldhúsinu og fyrir þá sem eru lengra komnir . „ Uppskriftirnar eiga það sameiginlegt að vera einfaldar og því ættu allir , og ég meina allir að geta leikið þær eftir . “ Það eru sex ár frá því að fyrsta bókin hennar , Matargleði Evu kom út . „ Mér þykir einstaklega vænt um hana . Þar tók ég allar myndir sjálf og notaði svona bara það sem mér fannst vera fallegt á þeim tíma sem er líka ofsalega sætt í dag og það er gaman að fletta í gegnum hana og skoða hvað bæði uppskriftirnar mínar og myndir hafa þróast . Það er líka ferlega skemmtilegt að hún selst enn mjög vel og fólk er að nota hana mikið , bestu athugasemdirnar sem ég hef fengið er þegar fólk segir að hún sé mest notaða bókin í eldhúsinu – þá veit ég að hún er góð . Kökubókin kom svo út fyrir þremur árum en ég er mikill sælkeri og veit fátt betra en góðar kökur , nýt þess að borða þær og þess vegna lá það beinast við að gera kökubók . Eins og með bók númer eitt þá var gríðarlega gaman að búa hana til og ég nota hana mikið . Í eldhúsi Evu hefur sama tilgang og hinar tvær , að innihalda uppskriftir fyrir alla og að bókin sé ekki upp á punt heldur gegni mikilvægu hlutverki í eldhúsinu . Hún er stærri en hinar tvær en fyrir mér eru þær allar jafn góðar og ég er svo montin af þeim . “ Hún segist alltaf vera með hugmynd af bók í maganum en nú hafi verið rétti tíminn . „ Ég hef starfað við það að búa til uppskriftir og vinna með mat undanfarin sex ár og á því svolítið gott safn sem mig langaði að deila með lesendum á öðrum vettvangi en í sjónvarpinu eða á blogginu . Þrátt fyrir miklar tæknibreytingar og að við getum nálgast uppskriftir mjög auðveldlega í gegnum símann þá finnst mér mikilvægt að búa til bækur , fallegar og góðar bækur sem eiga sinn stað í eldhúsinu . Það er enn svo mikill sjarmi sem fylgir bókum , sjarmi sem hverfur sennilega aldrei . “ Handritið var tilbúið fyrir löngu síðan en það þurfti að finna tíma fyrir myndatökurnar sem getur verið erfitt fyrir upptekna konu . „ Ég var hreinlega ekki viss hvort ég myndi ná því á þessu ári og var farin horfa á næsta ár en sem betur fer ákváðu útgefendurnir mínir að við skyldum halda okkur við planið og við keyrðum á myndatökur í einum grænum og við vorum viku að taka upp allar myndirnar en þetta eru yfir hundrað uppskriftir og þið getið rétt ímyndað ykkur stuðið í eldhúsinu og uppvaskið eftir því , “ segir Eva Laufey og hlær . „ En það var ótrúlega gaman þetta ferli og teymið í kringum bókina stórkostlegt , hefði aldrei geta þetta án þeirra . “ Eva Laufey segist alltaf vera að læra eitthvað nýtt , sérstaklega þegar hún fær tækifæri til þess að vinna með hæfileikaríku fólki . „ Eins og sagði þá var ég búin að skrifa handritið fyrir löngu en ég ákvað engu að síður að umbreyta því öllu og endurskrifaði þær nánast allar , eins og maður gerir , í tímaþröng . Kannski lærði ég bara að taka því aðeins rólega næst , í næstu bók . “ Eva er á fullu núna að kynna bókina og segir að það sé eitthvað skemmtilegasta sem hún fær að gera . „ Svo er ég auðvitað í Ísland í dag þar sem ég fæ tækifæri til þess að hitta fólk og núna fyrir jólin er ég svolítið að einbeita mér að jólamatnum og heimsæki sælkera . Einnig er ég að vinna að sjónvarpsþáttum sem fara í sýningu eftir áramót á Stöð 2 en þar fylgi ég einmitt bókinni minni eftir og fæ til mín góða gesti í eldhúsið . Svo er ég auðvitað bara að jólast eins og ég get og nýt þess í botn með fjölskyldunni minni . “ Eva Laufey deilir einni uppskrift með lesendum úr bókinni og má finna hana HÉR á Vísi . Jólamaturinn minn í öllu sinni veldi . Dúnmjúk og safarík nautalund með sveppafyllingu , vafin í hráskinku og pökkuð inn í gómsætt smjördeig .